Konference skal gøre Danmarks ældre mindre ensomme og dermed spare samfundet for en masse udgifter.

Aalborg Kongres & Kultur Center lagde torsdag lokaler til Ældresagens konference "Ud af busken". Her gives der forslag til, hvordan de ældre kan blive mindre ensomme. - 65.000 ældre er ensomme, og det kan have både psykiske og fysiske konsekvenser at være ensomme, siger projektleder Ingrid Branner. Blandt de mange idéer, er suppeaftener - opfundet af Lisse Trads i Støvring. - De ældre mødes og snakker og synger. Vi kan mærke det er en succes, og det er dejligt at mærke, at man gør en forskel, siger Lisse Trads, der er formand for Ældresagen i Støvring. Suppeaftener er blevet en kæmpe succes i Støvring, hvor der meldes alt optaget hver gang. Nu er konceptet ved at blive udrullet til andre områder, så ensomheden forhåbentligt kan mindskes.